Ахъшэншэу къэна футболистхэр республикэм и унафэщIхэм ящогугъ
Куэд щIакъым «Спартак-Налшык» футбол командэр ахъшэншэу къызэрынам теухуа хъыбарыр къызэрыIурэ. IэщIагъэлIхэм къызэралъытэмкIэ, финанс, къызэгъэпэщыныгъэ, кадр гугъуехьхэр илъэс зыбжанэкIэ зэтрихьащ. А псори зэран хъурт футболистхэм я зэфIэкIхэр нэсу къагъэлъэгъуэнымкIэ. стадионым къекIуалIэхэми хуэдипщIым нэблагъэкIэ хэщIащ.
Иджыпсту футболистхэм я улахуэхэмкIэ, япэкIэ Iэ зыщIадза зэгурыIуэныгъэхэм япкъ иткIэ, и пщэ дилъхьэжа къалэнхэмкIэ клубым сом мелуан куэд щIыхуэу къытехуащ икIи командэр хэкIуэдэжыпэным нэсащ.
Апхуэдэ мыхъумыщIагъэхэр къыщIыкъуэкIам и щхьэусыгъуэхэр зэхигъэкIын папщIэ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий «Спартак-Налшык» футбол клубым и унафэщIхэм щахуэзам жиIащ куэдым фIыуэ ялъагъу а спорт лIэужьыгъуэм дяпэкIи зегъэужьын, республикэм и командэ пашэр фIэкIыпIэ имыIэу япэ дивизионым къыхэнэн, ар премьер-лигэм зэрыкIуэнум хущIэкъун зэрыхуейр. Сабийхэм я футбол школхэм я гугъу пщIымэ, абыхэм къэралыр фIэкIыпIэ имыIэу дэIэпыкъунущ. «Абы ущIытепсэлъыхьыххэн щыIэкъым!» — къыхигъэщхьэхукIащ КъБР-м и Iэтащхьэм и къалэнхэр пIалъэкIэ зыгъэзащIэм.
ЗэIущIэм щызэгурыIуащ 2014 гъэм щIышылэм и 15-м нэсыху Iуэхум егупсысу, хэкIыпIэхэр къагъуэтыну, апхуэдэу футболымкIэ IэщIагъэлI нэхъ лъэрызехьэу республикэм кърагъэблагъэ хъунухэм я цIэхэр къраIуэну. «Сэ сыхьэзырщ фэ къыхэфлъхьэ сыт хуэдэ Iуэхуми сыхэплъэну», — жиIащ КIуэкIуэ Юрий.
КъБР-м и Iэтащхьэмрэ
Правительствэмрэ я
пресс-IуэхущIапIэ.
